
הכנסת העשרים
מושב שני
<פרוטוקול מס' 125>
מישיבת ועדת הכספים
יום שלישי, י"ד בחשון התשע"ו (27 באוקטובר 2015), שעה 16:50
<סדר היום:>
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
סעיפים 13(4)(ב), 13(6), 13(10), 13(13), 14(ב) ו-(ג), 16(1) (סעיף 67ג לחוק מע"מ), 16(2), 17(ב), 18(1) (סעיף 21ב לחוק הבלו על דלק), 20(2), 22(1) (סעיף 5א2 לחוק מס קנייה) (חובת הגשת דוחות מקוונים לרשות המסים)
נכחו:

<חברי הוועדה:> 
משה גפני – היו"ר
באסל גטאס
אחמד טיבי

מיקי לוי

רחל עזריה 
חברי הכנסת:
אורי מקלב

עודד פורר
<מוזמנים:> 
	משה אשר
	–
	מנהל רשות המסים, משרד האוצר

	זאב פורת
	–
	סמנכ"ל בכיר, גבייה ואכיפה, רשות המסים, משרד האוצר

	יניב כהן
	–
	מנהל אגף א', מיסוי מקרקעין,  רשות המסים, משרד האוצר

	ליאת גרבר
	–
	עו"ד, ממונה חקיקה, רשות המסים, משרד האוצר

	דניאלה שני
	–
	עו"ד, ממונה (ייעוץ משפטי), רשות המסים, משרד האוצר

	מינה גולן
	–
	מנהלת תחום, סגנית מנהל מחלקת שומה, רשות המסים, משרד האוצר

	גיא גולדמן
	–
	עו"ד, המחלקה המשפטית, רשות המסים, משרד האוצר

	עופר שרון
	–
	עו"ד, המחלקה המשפטית, רשות המסים, משרד האוצר

	ישי פרלמן
	–
	עו"ד, הלשכה המשפטית, רשות המסים, משרד האוצר

	אורי ברוך
	–
	יועץ מקצועי למנהל רשות המסים, משרד האוצר

	שרית דנגור
	–
	יועצת למנהל רשות המסים, משרד האוצר

	דורון סמיש
	–
	רכז ממשל ומינהל, אגף התקציבים, משרד האוצר

	ניר אמסל
	–
	רפרנט ממשל ומינהל, אגף התקציבים, משרד האוצר

	ספי זינגר
	–
	עו"ד, משרד המשפטים

	מיטל שחר
	–
	עו"ד, לשכת עורכי הדין

	נייגר פיטוסי
	–
	עו"ד, ממונה חקיקה, לשכת עורכי הדין

	אריאל קצובר
	–
	עו"ד, ממונה חקיקה, לשכת עורכי הדין

	יזהר קנה
	–
	רו"ח, נשיא לשכת רואי החשבון בישראל

	עדי גרינבאום
	–
	עו"ד, היועצת המשפטית, לשכת רואי החשבון בישראל

	מורן אביב
	–
	מתכננת ערים, עמותת סיכוי

	צבי פרידמן
	–
	רו"ח, נשיאות הארגונים העסקיים

	בניה חסידים
	–
	עו"ד, נשיאות הארגונים העסקיים

	שאול בשור
	–
	המשמר החברתי

	חניתה חפץ
	–
	לוביסטית (פוליסי), מייצגת את נשיאות הארגונים העסקיים ולשכת רואי חשבון


<ייעוץ משפטי: >
שגית אפיק
שלומית ארליך

אייל לב ארי
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
סעיפים 13(4)(ב), 13(6), 13(10), 13(13), 14(ב) ו-(ג), 16(1) (סעיף 67ג לחוק מע"מ), 16(2), 17(ב), 18(1) (סעיף 21ב לחוק הבלו על דלק), 20(2), 22(1) (סעיף 5א2 לחוק מס קנייה) (חובת הגשת דוחות מקוונים לרשות המסים)
<היו"ר משה גפני:>
אני  מחדש את הישיבה. אני מתנצל על האיחור. אנחנו ממשיכים בסדר היום, פרק ה', מסים, סעיפים 13(4)(ב), 13(6), 13(10), 13(13), 14(ב) ו-(ג), 16(1) (סעיף 67ג לחוק מע"מ), 16(2), 17(ב), 18(1) (סעיף 21ב לחוק הבלו על דלק), 20(2), 22(1) (סעיף 5א2 לחוק מס קנייה) (חובת הגשת דוחות מקוונים לרשות המסים).

מי מציג את החוק?

<משה אשר:>
אני אציג.

<היו"ר משה גפני:>
משה אשר, מנהל רשות המסים.

<משה אשר:>
בשנה האחרונה עסקנו בין היתר בתכנית התייעלות  מאוד מקיפה. גיבשנו חלקים נרחבים ממנה ובמקביל כבר התחלנו לממש אותה. אחד הפרקים של התכנית הוא התייעלות טכנולוגית או התייעלות באמצעות אמצעים טכנולוגיים. מה שאנחנו מביאים לכאן היום זה קביעת חובת דיווח לרשות המסים, חובה של דוחות שנתיים, דוחו במיסוי מקרקעין, דוחות במע"מ, כאשר כל חקיקת דיני המס, כל הדיווחים השוטפים, השנתיים, החודשיים והדו-חודשיים, ידווחו אלינו בצורה  מקוונת אלקטרונית.

כבר היום יש לא מעט דיווחים במערכי המס השונים שנעשים בצורה מקוונת ואלקטרונית. כך למשל במכס יש לנו דיווחים אלקטרוניים, הדוח המפורט במע"מ נעשה בדיווח אלקטרוני, במס הכנסה מדווחים בצורה אלקטרונית, אמנם לא מלאה אלא חלקית.

אין ספק שמבחינתנו זאת עליית מדרגה. רשות ניירות ערך כבר עשתה את קפיצת המדרגה הזאת. מי שזוכר, בהיסטוריה אנשים היו מעבירים, החברות הציבוריות היו מעבירות את הניירות האלה כל רבעון לבורסה וזה הפסיק. היום בלחיצת כפתור אחד מעבירים את הדוח ולמעשה כל הציבור רואה אותו.

מבחינת האזרח או המייצג, אין ספק שמי שיגיש דוחות מקוונים, ברגע שנראה שיש שם החזרי מס, המערכת תאתר שיש שם החזר מס, מיד אפשר להפנות לטיפול מהיר יותר ולשחרר את ההחזר. זה סוג של קיצור הליכים. מצד שני זה גם יאפשר לנו לעשות חיתוכים ובקרות טובות יותר ולבחור את התיקים הטובים ביותר לביקורת.

<היו"ר משה גפני:>
מי שלא יכול להגיש באופן מקוון?

<משה אשר:>
באופן עקרוני, מי שמגיש דוחות לרשות המסים, ברוב המקרים אלה יועצי מס ורואי חשבון וזאת אוכלוסייה שכן עובדת עם מחשבים. גם הביקורת היום נעשית באמצעות מערכות מחשב. יש גם תוכנות שמקדמות את הדברים האלה ומטפלות בזה. לכן אין כאן יותר מזה. גם עסקים בודדים שלא חייבים להגיש באמצעות רואה חשבון - - -

<היו"ר משה גפני:>
נסרדישי, קודמך בתפקיד, הוא שם עמדות אינטרנט.

<משה אשר:>
כן. יש לנו את העמדות האלה. הן לא כל כך בשימוש, אבל הן קיימות. כמובן שמי שירצה, אנחנו נוודא שיש בכל משרד, למי שבאמת רוצה וחייב, תהיה עמדה אפילו עם הדרכה על ידי סטודנט שידריך את האנשים.

<היו"ר משה גפני:>
זה ימשיך.

<משה אשר:>
כן. הדבר הזה ימשיך. כבר היום לדוגמה במיסוי מקרקעין פיתחנו אפליקציה אינטרנטית. עורכי הדין נמצאים עכשיו בשלב הפיילוט תוך כוונה שבשנה הבאה - - -

<היו"ר משה גפני:>
זה בסדר, אין לי התנגדות כזאת גדולה בעניין הזה. יש לי התנגדות בכלל לממשלה, זאת אומרת לא, אבל למה זה חוק ההסדרים? למה אתה לא מביא את זה רגיל?

<משה אשר:>
אנחנו רוצים בתחילת השנה הבאה להתחיל להפעיל את זה. זה חלק מההתארגנות לקראת השנה הבאה.

<היו"ר משה גפני:>
בסדר. לא צריך את זה בחוק ההסדרים. היית מביא לי את זה קודם והיינו מאשרים את זה. יש לנו כמה השגות כאן.

<פורר עודד  -  ישראל ביתנו:>
יש גם שאלות.

<היו"ר משה גפני:>
כן. גם שאלות. זה מכניס עוד כסף?

<משה אשר:>
אין ספק. זה משפר שירות ומכניס כסף.

<היו"ר משה גפני:>
למה?

<משה אשר:>
ניסיתי להסביר. הדוחות האלה נמצאים מה שנקרא באוויר, במרחב המקוון, הדיגיטלי. אנחנו, באמצעות מערכות שחותכות נתונים ומקפיצות את החריגים, נוכל להגיע בצורה ממוקדת וטובה יותר לתיקי לקוחות.

<היו"ר משה גפני:>
עוד משהו? אני רוצה לאפשר שאלות.

<משה אשר:>
בבקשה.

<פורר עודד  -  ישראל ביתנו:>
הכוונה היא שהדוחות האלה יוגשו גם עם כל המסמכים הנלווים וגם הם יצטרכו להיות סרוקים?

<משה אשר:>
כן.

<פורר עודד  -  ישראל ביתנו:>
זאת אומרת, אתם מוותרים על חובת ההגשה של המסמכים עצמם.

<משה אשר:>
נכון.

<פורר עודד  -  ישראל ביתנו:>
אני מגיש רק דוח סרוק.

<משה אשר:>
לא תצטרך לבוא פיזית למשרד ולהגיש.

<פורר עודד  -  ישראל ביתנו:>
כל הקבלות והחשבוניות.

<משה אשר:>
כל מה שתצטרך להגיש, במסגרת הדוח.

<היו"ר משה גפני:>
סליחה, מה שאלת?

<פורר עודד  -  ישראל ביתנו:>
החשש שלי הוא מזה שאני אצטרך  להגיש פעמיים. מצד אחד אני אצטרך להגיש את הדיווח המקוון, שזה בהחלט מבורך ברמה הטכנולוגית, וחוץ מזה אני גם צריך להגיש את הניירות, את הקבלות ואת החשבוניות.

<משה אשר:>
היום המצב המשפטי, הוא בדיוק כפי שמתואר כאן. מי שזוכר, הדוח המקוון כבר התחיל בעבר ויחידים צריכים להגיש, הם צריכים לשגר אותו באינטרנט ואחרי כן להדפיס אותו מחדש, לחתום עליו ולשלוח אותו מחדש.

<היו"ר משה גפני:>
מה הפתרון עכשיו?

<משה אשר:>
זאת תהיה רק פעם אחת באמצעות האינטרנט.

<היו"ר משה גפני:>
אבל הוא שואל לגבי הניירות.

<משה אשר:>
רק מקוון. כולל כל הצרופות. הצרופות ייסרקו ויועברו לנו באותו מהלך. הוא יוכל לשדר לנו את זה מהבית.

<פורר עודד  -  ישראל ביתנו:>
הוא לא צריך לשלוח לכם בנוסף.

<משה אשר:>
לא יצטרך לשלוח. 

<מיקי לוי (יש עתיד):>
כמה זמן הוא שומר את זה אצלו במשרד?

<משה אשר:>
ברגע שזה אצלנו, זה אצלנו.  כמה זמן הוא יצטרך לשמור אצלו? לא יודע. רואה החשבון שומר לעצמו כמה שנים.

<מיקי לוי (יש עתיד):>
שבע שנים  לפי החוק, למיטב זיכרוני.

<משה אשר:>
ברגע שרואה החשבון ישדר את זה, מן הסתם זה גם נשמר אצלו.

<פורר עודד  -  ישראל ביתנו:>
אם שידרת את זה, סרקת את זה ולכן יש לך את הכול.

<מיקי לוי (יש עתיד):>
הוראות ניהול ספרים זה לא רק המסמכים אלא כל הקבלות והחשבוניות.

<היו"ר משה גפני:>
מי מקריא את החוק?

<ליאת גרבר:>
אני אקריא.

<היו"ר משה גפני:>
נעיר הערות תוך כדי הסעיפים. הרי החוק לא יצא כמו שהוא נכנס.

<משה אשר:>
לא ציפינו. בוא נראה, אולי יש חריג, אולי יש  קונצנזוס. 

<ליאת גרבר:>
אני מקריאה את פסקה (4) בעמוד 1604.
(4)
בסעיף 131  -

אני מקריאה את סעיף קטן (ב).
<שגית אפיק:>
את בעצם בפקודה. בפקודת מס הכנסה.

<ליאת גרבר:>
נכון.


(ב)
בסעיף קטן (ב2) -

(1) בפסקה (1) – 
(1) אחרי "(2) או (8)" יבוא "או חבר בני אדם החייב בהגשת דוח לפי סעיף קטן (א)(5)".

(2) במקום הסיפה החל במילים "כפי שיורה המנהל", יבוא "בהתאם להוראות המנהל שנקבעו לפי סעיף 131ד(ד) (להלן – דוח עצמאי מקוון) והוראות סעיף 131ד(ה) יחולו".

<שגית אפיק:>
תסבירי. קודם כל, מה זה סעיף 131ד.

<ליאת גרבר:>
סעיף 131ד קובע את חובת הגשת  דוח שנתי. סעיף קטן (ב)(2) בעצם עוסק בדוח המקוון, במי שחייב בהגשת דוח מקוון. כיום מי שחייב בהגשת דוח מקוון, אלה עצמאים מעל סכום הכנסה מסוים, כפי שנקבע.
<שגית אפיק:>
מעל איזה סכום?

<ליאת גרבר:>
אני אבדוק בדיוק. שמונים אלף שקלים ליחיד.

<באסל גטאס (הרשימה המשותפת):>
מה זה חבר בני אדם?

<משה אשר:>
חברה.

<באסל גטאס (הרשימה המשותפת):>
למה לא כותבים חברה או תאגיד?

<פורר עודד  -  ישראל ביתנו:>
יכולה להיות חברה, יכולה להיות אגודה שיתופית.

<משה אשר:>
זה מונח משפטי.

<באסל גטאס (הרשימה המשותפת):>
זה המושג המשפטי?

<משה אשר:>
כן. גם שותפות היא לא חברה.

<ליאת גרבר:>
היום ליחידים סכום ההכנסה הוא עד כ-82 אלף שקלים שנתי ולזוג כ-163 אלף שקלים פטורים מהגשת דוח מקוון וחייבים להגיש דוח רגיל.

<משה אשר:>
אלה ימשיכו להיות פטורים. את הקטנים לא הכנסנו אותם למהלך החצי מקוון.

<היו"ר משה גפני:>
מי זה הקטנים?

<ליאת גרבר:>
מי שמרוויח עד שמונים אלף שקלים.

<משה אשר:>
כל היתר כבר היום מגישים דוח מקוון.

<שגית אפיק:>
אם כן, זה ממשיך להיות כך.  עליהם תחול החובה להגיש ידני?

<ליאת גרבר:>
כן. רגיל.

<משה אשר:>
הם יוכלו להגיש אינטרנטית או ידני. הקטנים.

<היו"ר משה גפני:>
אין חובה.

<שגית אפיק:>
אין להם חובה להגיש דוח מקוון ולא יחולו עליהם הסנקציות באי הגשת דוח מקוון.

<משה אשר:>
כן.

<שגית אפיק:>
מה אתם משנים?

<ליאת גרבר:>
בסעיף קטן (א) אנחנו מוסיפים חבר בני אדם לחובת הגשת הדוח המקוון כי למעשה היום חבר בני אדם לא חייבים בהגשת דוח מקוון ודווקא עצמאים כן חייבים.

<שגית אפיק:>
למה היה השוני הזה?
<משה אשר:>
התחילו מעצמאים. דרך אגב, לגבי החברות, כבר היום בפרקטיקה יש יישומים של רואה חשבון והם מחוברים לשם.

<שגית אפיק:>
שמעדיפים להגיש מקוון.

<משה אשר:>
בחלק הראשון הם כבר משדרים אותו. נכון שזה לא כולל המסמכים אבל כבר משדרים אותו, יחידים,  חברות וכל המיוצגים שלהם. אנחנו עכשיו עושים את הקפיצה המלאה.

<פורר עודד  -  ישראל ביתנו:>
איפה בא כאן לידי ביטוי מה ששאלתי אותך? כשהיום עושים דיווח מקוון, לא עושים עם המסמכים הנלווים. איפה זה בא לידי ביטוי?

<שגית אפיק:>
בהמשך יש התייחסות.

<ליאת גרבר:>
למעשה  יש סעיף שכבר קיים היום של חובת דיווח מקוון על עצמאים. אנחנו מוסיפים את החברות כבר היום. זאת אומרת, זה  משהו שיחול כבר מהיום כדי לעשות את הסימטריה הזאת בין עצמאים לחברות. בנוסף אנחנו מוסיפים, כפי שמשה הסביר - - -

<שלומית ארליך:>
מה זה היום? את מתכוונת לדוח שיש להגישה לגבי שנת המס 2015 ואילך.

<ליאת גרבר:>
כן. נכון. זאת אומרת, זה לא סעיף הסמכה אלא זה משהו שכבר יהיה באופן מידי.

<שגית אפיק:>
אם את אומרת מידי, זה 2016. כך אני מבינה.

<באסל גטאס (הרשימה המשותפת):>
עד תחילת 2017.

<שגית אפיק:>
זה הדוח על 2015, שיגישו אותו, מתי?

<ליאת גרבר:>
ב-2016.

<שגית אפיק:>
אבל זה הדוח של 2015 שיוגש ב-2016.

<ליאת גרבר:>
נכון. בנוסף, כפי שמשה הסביר, אנחנו מוסיפים סעיף הסמכה שיאפשר לקבוע דוחות נוספים שתכף נקריא אותו אבל זה בעצם כדי ליצור התאמה בין הסעיף שכבר קיים היום לסעיף ההסמכה שיחול בעתיד. אנחנו בעצם אומרים שההוראות שהמנהל יקבע לעניין האופן של שהגשה – זאת אומרת, ההוראות הטכניות – יחולו גם על הדוחות שהיום הם כבר מקוונים במידה וזה יהיה שונה.

<משה אשר:>
דרך ההוראות האלה נעשה שהכול יהיה בצורה מקוונת.

<שגית אפיק:>
אני אקדים ואשאל – אני אשאל את זה באריכות עת נקרא את הוראת ההסמכה – ואומר שאנחנו לא הצלחנו להבין למה אתם גם משאירים את הסעיף הזה ומתקנים אותו וגם אחר כך קובעים הוראת הסמכה להגשת  באופן מקוון  כללית, רחבה יותר, עמומה יותר. מה השוני? אני לא מבינה למה אתם צריכים שתי הוראות באותה פקודה, שני סעיפים אחד אחרי השני. לא הצלחתי להבין.

<היו"ר משה גפני:>
אפשר להוריד אחד.

<ליאת גרבר:>
היום הטכניקה בה זה נקבע היא שכל דוח מקוון נקבע בסעיף נפרד ולדוח השנתי, שהוא למעשה הדוח המרכזי, יש סעיף שהוא שלם.

<שלומית ארליך:>
כן, אבל הוראת ההסמכה מתייחסת לכלל הדוחות.

<ליאת גרבר:>
נכון. הוראת ההסמכה מתייחסת לכלל הדוחות אבל יש כאן התאמה בין הסעיף הספציפי לבין הסעיף.

<שלומית ארליך:>
לא. אין התאמה. יש בעצם סעיף כללי שמתייחס לדוח שנתי ששולח אותנו לסעיף הכללי ויש סעיף כללי שנשאר לגבי כל הדוחות.
<שגית אפיק:>
מופיע פעמיים אותו הדבר.

<באסל גטאס (הרשימה המשותפת):>
יש הבחנה בין דוח מבוקר או מדובר על כולם, כל הדוחות מבוקרים?

<ליאת גרבר:>
לא. 

<באסל גטאס (הרשימה המשותפת):>
יש דוח שנתי מבוקר אבל במשך השנה החברה משדרת דוחות גם לא מבוקרים.

<פורר עודד  -  ישראל ביתנו:>
גם הם יהיו מקוונים. אתה  מדבר על דוחות מע"מ ועל הדיווחים למס הכנסה.

<היו"ר משה גפני:>
ליאת, אנחנו מבקשים להוריד אחד מהחלקים האלה. יכול להיות אחת משתיים: או שהכנתם את חוק ההסדרים מהר.

<ליאת גרבר:>
לא, דווקא עשינו התייעצות מאוד ארוכה.

<היו"ר משה גפני:>
או שעשיתם את זה מהר, ואת זה את שוללת מכל וכל ועשיתם את זה לאט, או שאתם עושים כאן משהו שאנחנו לא מודעים לו.

<ליאת גרבר:>
אני אסביר. יש היום סעיף ספציפי והוא חל היום והוא ממשיך לחול. זאת אומרת, מי שחייב היום בהגשת דוח מקוון וגם דוח של נייר, ימשיך להיות חייב בהגשת שני הדוחות הללו עד שייכנס סעיף ההסמכה החדש. כך שאני לא יכולה לבטל את הסעיף הקיים כי אז החובה שקיימת כיום - - -

<שגית אפיק:>
מתי סעיף ההסמכה ייכנס לתוקף?

<ליאת גרבר:>
סעיף ההסמכה ייכנס לתוקף ברגע ששר האוצר יקבע איזה דוחות בדיוק יהיו דוחות מקוונים וזה לגבי דוחות נוספים.

<שגית אפיק:>
זאת התשובה. הוראת ההסמכה נועדה להרחיב מעבר למה שאנחנו עושים בחקיקה. זאת תשובה.

<ליאת גרבר:>
לגבי דוחות נוספים.

<היו"ר משה גפני:>
בסדר. זה יהיה באישור ועדת הכספים. שר האוצר לא יקבע לבד.

<שגית אפיק:>
לא, לא צריך.

<היו"ר משה גפני:>
לא צריך? יתחיל לשעמם כי הכול הולך לניסן.

<רחל עזריה (כולנו):>
גפני, אתה בטוח שאין לנו עומס? אני רואה מה מחכה לנו בשבועיים הקרובים ואני רואה שאנחנו יושבים כאן ביום שלישי.

<היו"ר משה גפני:>
בסדר. סתם.

<שגית אפיק:>
אני מציעה שברגע שאחת ההוראות תיכנס לתוקף, השנייה תבוטל כי אין צורך בשני הדברים האלה, אם ההסמכה נועדה להרחיב.

<משה אשר:>
שגית, אני מציע  שתשבו אחר כך עם המשפטנים.

<שלומית ארליך:>
צריך לדון בעיקרון.

<היו"ר משה גפני:>
תשימו סעיף אחד ותרחיבו. לא שני סעיפים.

<ליאת גרבר:>
יש הסדר שהוא היום שלם.

<היו"ר משה גפני:>
אני לא יכול עכשיו לחכות. אני רוצה לסיים את זה היום.

<שגית אפיק:>
זאת גם שאלה של מהות. אנחנו לא בטוחים שאנחנו רוצים לאפשר לכם את הדוחות הנוספים בתקנות של שר בלי הוועדה למשל או בתקנות בכלל. זאת שאלה מהותית. כשנגיע להסמכה,  נדבר על זה.
<צבי פרידמן:>
נשיאות הארגונים העסקיים, הסקטור העסקי. אדוני היושב ראש, שאלה.  האם אפשר לקבל קריטריונים מי יהיה פטור מהגשת הדוח המקוון? הרי יש לנו הרבה אנשים יחידים שמגישים דוחות לבד, יועצי מס קטנים שלא מחוברים לאינטרנט. האם אפשר לקבל בקצרה מה הקריטריונים שיפטרו גופים שלא יצטרכו להגיש דוח מקוון?
<משה אשר:>
מה שקיים היום. מי שהיום לא חייב. אתה מדבר על העסקים הקטנים? לא בחברות אלא בעצמאים.
<צבי פרידמן:>
כן.

<משה אשר:>
 כבר היום לפי החוק יש קריטריונים של עסקים קטנים או מיקרו עסקים שהם לא חייבים להגיש דוח מקוון מלא. בכלל, לא מלא, לא חלקי ולא כלום.

<צבי פרידמן:>
אבל הרשימה מאוד מצומצמת.

<משה אשר:>
נכון. עם הרשימה הזאת אנחנו נשארים.

<צבי פרידמן:>
ברגע שאתה מרחיב את הדוח המקוון ומצרף לו כל מיני אסמכתאות וכולי, דורש סריקה, יש כאלה - - -

<משה אשר:>
כבר היום כשאתה שולח מייל, אתה מצרף קובץ. אלה דברים שהיום הם כבר בשגרת החיים שלנו.

<צבי פרידמן:>
אני חושב שיש מקום להרחיב את הרשימה.

<שגית אפיק:>
של הפטורים. של החריגים

<צבי פרידמן:>
כן. ודאי. יש הרבה נישומים שקשה להם.

<שגית אפיק:>
אתם סבורים שלא?

<משה אשר:>
לא.

<שגית אפיק:>
רק השמונים אלף שקלים.

<משה אשר:>
מי שהיום לא צריך להגיש מקוון, ימשיך לא להיות חייב להגיש מקוון.

<שגית אפיק:>
אבל אתם לא רוצים להרחיב.

<משה אשר:>
כל היתר נמצאים כבר היום בעולם המקוון. אנחנו רק אומרים שיצרפו את הצרופות. אין סיבה עכשיו ללכת אחורה. המהלך הגדול כבר נעשה.

<היו"ר משה גפני:>
הרי אותו אחד שלא רוצה להגיש מקוון, הוא לא מחובר לאינטרנט וכולי, מה הוא עושה? הוא הולך לסניף של רשות המסים? מה הוא עושה?

<צבי פרידמן:>
הוא הולך לפקיד השומה.

<שגית אפיק:>
אצל פקיד השומה יש עמדה ושם יושב מישהו שמדריך אותו והוא עושה את זה שם.

<משה אשר:>
נכון.

<היו"ר משה גפני:>
לא מהבית. לא מהעסק.

<משה אשר:>
אם הוא חייב להגיש דוח מקוון, זה מה שהוא עושה.

<צבי פרידמן:>
זה כמעט ולא קורה.

<היו"ר משה גפני:>
משה אשר טוען שאין שם הרבה אנשים. זה הסיכום. הוא גם חזר על זה עכשיו.

<משה אשר:>
נכון.

<היו"ר משה גפני:>
אם יש תלונה בדבר הזה.

<צבי פרידמן:>
למה להטריד בן אדם ללכת לפקיד השומה ולחכות בתור?

<שגית אפיק:>
אבל איזה בן אדם? איזה חריג למשל היית מציע לוועדה?

<משה אשר:>
אבל צביקה, הוא כבר עושה את זה היום.

<צבי פרידמן:>
יחיד או חברה שיש לה הכנסה - - -

<משה אשר:>
הוא כבר עושה את זה היום.

<שגית אפיק:>
הכנסה של שמונים אלף שקלים היום, יש לה את האופציה.

<צבי פרידמן:>
הרשימה מצומצמת.

<היו"ר משה גפני:>
מר פרידמן, על איזה מקרה אתה מדבר?

<משה אשר:>
אנחנו כבר שם מדוחות 2010. 

<צבי פרידמן:>
יש נישומים עם הכנסה שמעל שמונים אלף שקלים. שמונים אלף שקלים זה סכום מאוד קטן היום. יש פנסיונרים שלא מחוברים למחשב.

<היו"ר משה גפני:>
רגע אדוני, עם כל הכבוד, נזכרתי שנלחמתי להיות יושב ראש הוועדה. יש איזו סיבה שאתה מתעלם ממני?

<צבי פרידמן:>
חס וחלילה.

<היו"ר משה גפני:>
אני שאלתי על איזה מקרה אתה מדבר כי אני ער  לבעיות האלה. אני הייתי ער להן ואמרתי  את זה גם בתקופת נסרדישי. אם אתה אומר שסתם בן אדם לא רוצה להגיש מקוון, בסדר, אז יש את הכללים שהיו גם קודם. אם אתה מדבר על אחד שאין לו את המחשב הזה, אין לו את החיבור לאינטרנט, הוא לא יכול להגיש את זה מקוון והוא חייב להגיש מקוון, על פי החוק הוא חייב גם קודם. הסיכום היה שהוא הולך לפקיד השומה, הוא הרי צריך ללכת לפקיד השומה כי ממילא הוא צריך להגיש את הדוח, הוא מגיע לפקיד השומה, יש שם עמדת מחשב, יש שם מי שמדריך אותו, הוא לא צריך להגיע לפקיד השומה אלא פשוט דרך עמדת האינטרנט מעביר את זה.

<צבי פרידמן:>
הוא צריך לשבת עם הפקיד.

<היו"ר משה גפני:>
לא.

<צבי פרידמן:>
איך הוא יקליד במחשב? הוא לא יודע.

<היו"ר משה גפני:>
יש שם סטודנט שמדריך אותו. משה, תענה על זה ברצינות כי זה חשוב לי מאוד הדבר הזה.

<משה אשר:>
אנחנו מעסיקים סטודנטים שידריכו את האנשים.
<היו"ר משה גפני:>
אל תעשה את זה בדרך אגב.

<משה אשר:>
זה לא בדרך אגב. זה אמיתי.

<היו"ר משה גפני:>
אני מבקש שיהיה רשום בפרוטוקול. מי שלא חייב מקוון, לא חייב. מי שהיה מחויב בעבר, אנחנו לא הולכים לשנות את זה עכשיו, אבל אנחנו הולכים לרענן את הנושא הזה. אם יש מישהו שחייב להגיש מקוון אבל אין לו את האפשרות הזאת, הוא מגיע לפקיד השומה, הוא לא צריך להגיע לפקיד עצמו. יש שם מי שידריך אותו בעמדה המקוונת והוא עושה את זה דרך העמדה ובזה הוא גמר את הדיווח שלו.

<משה אשר:>
כן.

<היו"ר משה גפני:>
זה מה שיהיה.

<משה אשר:>
זה מה שיהיה.

<היו"ר משה גפני:>
אם לא יהיה, הוא פטור ממס הכנסה לחמש שנים.

<צבי פרידמן:>
שיהיה רשום בפרוטוקול.

<היו"ר משה גפני:>
רשום בפרוטוקול.

<צבי פרידמן:>
שיהיה בן אדם שיעזור לו כי הוא לא יודע מה לעשות.

<היו"ר משה גפני:>
משה אשר אמר.

<משה אשר:>
יש סטודנט. נעמיד סטודנט שיעזור.

<היו"ר משה גפני:>
אני מבקש ממך, אם יתברר לך שמישהו עשה את זה -  אפשר לעשות טסט - ולא היה לו את הסיוע, תגיד לי.

<משה אשר:>
גפני ייתן לו פטור.

<היו"ר משה גפני:>
פטור לחמש שנים ממס הכנסה.

<צבי פרידמן:>
מקובל.

<ליאת גרבר:>
(2) בפסקה (2), אחרי "יחיד" יבוא "או חבר בני אדם".
למעשה סעיף 131(ב)(2) קובע שיחיד שלא הגיש דוח עצמאי מקוון, רואים אותו כמי שלא הגיש דוח ועכשיו הוספנו גם את החברה, חבר בני אדם. התיקון פשוט עושה את ההתאמה.

(3) בפסקה (4), במקום "סוגי יחידים" יבוא "סוגי חבר בני אדם" ואחרי "בהתאם לקריטריונים" יבוא "של אופי פעילותם או היקפה, וכן סוגי יחידים שיהיו פטורים כאמור בהתאם לקריטריונים".
<היו"ר משה גפני:>
באסל, חבר בני אדם זה בסדר? שמעתי שקודם הערת משהו.

<באסל גטאס (הרשימה המשותפת):>
שאלתי ואמרה לי היועצת המשפטית. הבנתי שזאת ההגדרה בכל התאגדות.

<היו"ר משה גפני:>
חבר בני אדם.

<שגית אפיק:>
כן.

<באסל גטאס (הרשימה המשותפת):>
זאת יכולה להיות אגודה שיתופית, יכולה להיות שותפות.

<ליאת גרבר:>
בפקודה יש הגדרה לחבר בני אדם.

<היו"ר משה גפני:>
כי בעניין הזה אני לא זז בלי באסל גטאס.

<שלומית ארליך:>
פסקה (2) אומרת שאם לא הגשת דוח מקוון, יראו אותך כמי שלא הגיש דוח. בסעיף ההסמכה הגדול עליו אנחנו כל הזמן מדברים, סעיף 132ד, גם שם בעצם סעיף קטן (ו) אומר - - -

<ליאת גרבר:>
זה חל רק הדוח השנתי.

<שלומית ארליך:>
גם הדוח השנתי נכלל במסגרת 131ד. נכון.

<ליאת גרבר:>
נכון. 

<שלומית ארליך:>
אם כן, יש כאן כפילות.

<ליאת גרבר:>
סעיף ספציפי שכבר קיים והוא חי והוא ימשיך לחיות עד שייכנסו - - -

<שגית אפיק:>
אז אפשר לשים אותו בהוראת מעבר.

<ספי זינגר:>
אבל יוצא שאנחנו מתקנים.

<שגית אפיק:>
שמים אותו בהוראת מעבר.

<ליאת גרבר:>
הוא יחיה רק כהוראת מעבר בתקופה הזאת.

<ספי זינגר:>
אחרי שמכוח הסעיף החדש יהיו תקנות, נניח שהחוק הזה יבוא בתקנות, בעצם הסעיף הזה יתייתר. זאת בעצם הטענה שלך.

<שלומית ארליך:>
נכון.

<ספי זינגר:>
זה נכון. אפשר לתקן את החוק הזה, נקבע את התיקון כהוראת שעה ונקבע שיותקנו תקנות.

<שגית אפיק:>
לא. הטענה שלי היא אחרת. אם כבר יש לכם את זה בחוק, למה אתם צריכים תקנות? בואו נקבע בחוק את מה שאתם רוצים לקבוע בתקנות.

<ספי זינגר:>
אבל זה גם יהיה קצת בעייתי.  כל ההסדר הכולל עובר לתקנות ויקבעו איזה טפסים ואיזה לא. עכשיו יהיה משהו אחד שהוא בחקיקה - - -

<פורר עודד  -  ישראל ביתנו:>
לפי מה שאתה אומר, שר האוצר יוכל לקבוע שיש טפסים מסוימים שצריך להגיש אותם לא באופן מקוון.

<ספי זינגר:>
זה הסעיף שמדבר על ההסמכה.

<פורר עודד  -  ישראל ביתנו:>
זה בדיוק מה ששאלתי קודם.

<שגית אפיק:>
נכון. 

<פורר עודד  -  ישראל ביתנו:>
אין כאן שינוי ממה שקורה היום. ההגשה המקוונת, צריך להיות מצוין שהיא סופית. זאת אומרת, זה צריך להיות קבוע בחוק כי היום זה לא קבוע בחוק.

<ספי זינגר:>
זה הדוח. 

<פורר עודד  -  ישראל ביתנו:>
אני אומר להגדיר שבזה הוא סיים את הגשתו ולא שהוא יצטרך להגיש גם מקוון וגם ידני.

<משה אשר:>
אנחנו חושבים שזה ברור.

<פורר עודד  -  ישראל ביתנו:>
עובדה שזה מה שקורה היום.  הניסוח של הפקודה הוא לא שונה היום.

<ליאת גרבר:>
היום כתוב בפקודה שיחיד שחייב בהגשת דוח, יגיש את הדוח באופן מקוון וכן פלט חתום לידיו של - - -

<שגית אפיק:>
נגיע לסעיף.

<ליאת גרבר:>
זה לא יהיה.

<שגית אפיק:>
את עוברת לסעיף הסמכה?

<ליאת גרבר:>
לא. אנחנו עכשיו בפסקה (3).

<שגית אפיק:>
קראת את סעיף (3).

<ליאת גרבר:>
אני אסביר שמאחר שאנחנו מרחיבים כאן גם לחבר בני אדם, בסעיף שמסמיך את השר לקבוע סוגים של יחידים שיהיו פטורים מהגשת דוח מקוון, תהיה לו הסמכה גם לקבוע סוגי חבר בני אדם שיהיה להם פטור במידה והוא ימצא לנכון בהתאם לקריטריונים של אופי הפעילות והיקף פעילות.

<שגית אפיק:>
היום השר בחוק זה שר האוצר באישור ועדת הכספים. נכון?

<ליאת גרבר:>
כן.

<שגית אפיק:>
בהוראת ההסמכה שלכם אין את ועדת הכספים. נגיע לזה.

<ליאת גרבר:>
עכשיו אנחנו עוברים ל-131ד.
<באסל גטאס (הרשימה המשותפת):>
שאלה. סעיף ההסמכה הוא סעיף בחוק.

<שגית אפיק:>
לא.

<באסל גטאס (הרשימה המשותפת):>
את יכולה להסביר לנו מה ההבדל?

<שגית אפיק:>
יש היום סעיף בחוק שהוא סעיף 131ב(2)(1) שאומר שיחיד שחייב בהגשת דוח, יגיש את הדוח לפי הוראות חוק זה באופן מקוון. זה קיים היום. כאן יש את אותם חריגים שנאמר לגביהם קודם, מי שיש לו מחזור הכנסות של שמונים אלף שקלים לא צריך להגיש באופן מקוון. עכשיו הם מתקנים את הסעיף הזה והם קובעים שגם חבר בני אדם יהיה חייב באופן מקוון. הסעיף הזה קובע ששר האוצר, באישור ועדת הכספים, רשאי לקבוע סוגים נוספים שיהיו חייבים. גם את זה הם מתקנים ומוסיפים שגם לכאן חבר בני אדם ייכנס ואפשר יהיה גם להרחיב את הפעילות ואת ההיקף שיהיה צריך לדווח עליו באופן מקוון.
בנוסף לתיקון של החוק הקיים, הם קובעים סעיף שתכף ליאת תקריא אותו שהוא סעיף הסמכה נוסף ייכנס לחוק, סעיף חדש, שמדבר על הגשה באופן מקוון והסעיף הזה בעצם אומר ששר האוצר יהיה רשאי לקבוע בתקנות איזה דוחות, איזה מסמכים יוגשו באופן מקוון ועל מי זה יחול.

לכן אנחנו כל הזמן שואלים אותם מה היחס בין שני הסעיפים האלה. אם יש להם כבר סעיף בחוק, למה צריך סעיף אחר.

<באסל גטאס (הרשימה המשותפת):>
למה צריך בכלל.

<שגית אפיק:>
עכשיו היא תקריא את הסעיף הזה וננסה להבין.

<באסל גטאס (הרשימה המשותפת):>
את הבנת את זה.

<שגית אפיק:>
לא. אני אמרתי שלא.

<באסל גטאס (הרשימה המשותפת):>
אז יש לנו בעיה.

<שלומית ארליך:>
אנחנו עכשיו עוברים לפסקה (5), לחלק השני שלה שמוסיף את סעיף 131ד, בעמוד 1606.

<ליאת גרבר:>

131ד.
הגשה באופן מקוון

(1) בסעיף זה – 

"הגשה באופן מקוון" - הגשת דוח, מסמך, או טופס, באמצעות מסר אלקטרוני.

"חוק חתימה אלקטרונית" – חוק חתימה אלקטרונית, התשס"א-2001.

"מסר אלקטרוני" – כהגדרתו בחוק חתימה אלקטרונית.

<היו"ר משה גפני:>
אין חוק חתימה אלקטרונית היום?

<שגית אפיק:>
יש.

<ליאת גרבר:>
אנחנו רק מפנים אליו כי אנחנו משתמשים בשם שלו.

<היו"ר משה גפני:>
משהו לא מסתדר לי כאן. אני לא משפטן. אני מתבייש, אז אני לא אומר.

<ליאת גרבר:>
אתה  יותר טוב מכולם כאן.

<היו"ר משה גפני:>
אני לא יותר טוב משום דבר. אז בין כה וכה יש הגשה באופן מקוון, בין כה וכה יש חוק חתימה אלקטרונית, מסר אלקטרוני יש?

<באסל גטאס (הרשימה המשותפת):>
מוגדר בחוק?

<ליאת גרבר:>
כן.

<שלומית ארליך:>
תגידי מה זה אומר.

<היו"ר משה גפני:>
אנחנו רוצים להבין למה אי אפשר לעשות את זה שם ולמה צריך לעשות הכול מחדש. יש את כל הדברים האלה. בתורה נאמר כל המוסיף גורע. לשם מה צריך את זה עכשיו שוב? בספר החוקים של מדינת ישראל. אם תגידו, אני אביא את זה, אבל זה לעשות צחוק. יבוא איזה חבר כנסת, אין הרבה חברי כנסת כאלה שישימו לב מה אני מגיש, ישבו וידברו פוליטיקה במליאה, אבל אם יקום איזה חבר כנסת חרוץ ויגיד לי, גפני, בשביל מה אתה מביא את זה? הרי כבר יש את זה.

<משה אשר:>
כזה אין.

<היו"ר משה גפני:>
אנחנו מבקשים לא לעשות את זה בשני סעיפים נפרדים. מה שאתם רוצים להוסיף, בואו נוסיף את זה שם. אנחנו לא מתנגדים אבל נוסיף את זה שם.

<שגית אפיק:>
ב-131ב(2).

<היו"ר משה גפני:>
בדיוק.

<ליאת גרבר:>
בטכניקת חקיקה אפשר להתגבר ואפשר לנסות למצוא פתרון יותר מוצלח.

<שגית אפיק:>
תסבירי. נבין מה אתם עושים ואולי דרך זה גם נבין למה אתם עושים את זה כך.

<ליאת גרבר:>
אני לא חושבת שזה במהות העניין. זה עניין של טכניקה.

<שגית אפיק:>
מה זה מסר אלקטרוני?

<ליאת גרבר:>
אולי אני אקריא את הסעיף. מסר אלקטרוני זה בעצם התוכן.
<ספי זינגר:>
מידע שנוצר במשלוח. 

<ליאת גרבר:>
מסר אלקטרוני מחוק חתימה אלקטרונית זה מידע אשר נוצר, נשלח, נקלט ונשמר באמצעים אלקטרוניים או אופטיים כשהוא נראה, נקרא, נשמר ומאוחזר באמצעים כאמור. זאת אומרת, זה בעצם התוכן של המסמך שמוגש. 

<שגית אפיק:>
בסדר. תמשיכי לקרוא.

(2) שר האוצר רשאי לקבוע כי דוחות, מסמכים או טפסים אשר יש להגיש לפקיד השומה או למנהל לפי פקודה זו, כולם או חלקם, יוגשו באופן מקוון, כאמצעי דיווח יחיד או כאמצעי דיווח נוסף.

<שגית אפיק:>
זאת בעצם ההסמכה הכללית. הכוונה היא לכל הדוחות – רבעוני, שנתי, חצי שנתי. הכול.

<ליאת גרבר:>
נכון. 

<שגית אפיק:>
גם סתם איזו חשבונית.

<בניה חסידים:>
אם אפשר הערה. אני מנשיאות הארגונים העסקיים. רצינו בנוגע להבהרה שניתנה כאן קודם לגבי הסיפה של סעיף קטן (ב). נאמר בו שהמסמכים או הטפסים יוגשו כולם או חלקם באופן מקוון כאמצעי דיווח יחיד או כאמצעי דיווח נוסף.

<שגית אפיק:>
הוסבר לנו כאן שזה יהיה יחיד.

<בניה חסידים:>
אנחנו היינו שמחים לראות את זה יחיד ואת הנקודה אחרי היחיד.

<שגית אפיק:>
גם אנחנו רוצים להבין. הבנו שזה לא יהיה בנוסף.

<גיא גולדמן:>
לא, בנוסף הכוונה היא חלופי. אם מישהו באופן וולנטרי. 

<שגית אפיק:>
ממש לא מובן מהסעיף.

<גיא גולדמן:>
זה אמצעי נוסף שעומד לרשות הנישום. יש כמה אמצעים וזה אחד האמצעים.

<שגית אפיק:>
לא מובן מהסעיף זה אמצעי נוסף, רק אם הוא רוצה וולנטרית, בנוסף למקוון, להגיש את זה גם ידני. למה שהוא ירצה לעשות את זה גם וגם?

<בניה חסידים:>
נכון. למה שירצה גם וגם?

<ספי זינגר:>
זה כלי נוסף לבחירת הנישום.

<בניה חסידים:>
אמצעי חלופי. אפשר להשתמש במילה חלופי.

<שגית אפיק:>
למה צריך לקבוע את זה בתקנות? שוב אני שואלת. אתם אומרים שזה הולך לחול על הכול, בואו נכניס את זה ונאמר שהכוונה היא שזה יחול על כל הדוחות הקיימים וזה אמצעי שאתם מעוניינים בו. למה לא?

<גיא גולדמן:>
יכול שתיקבע דרך לחייב נישומים בדיווח חובה באופן מקוון לסוג מסוים של דוחות ויכול להיות שירצו להסדיר דרך כאמצעי חלופי, להעמיד לרשותם אפשרות.

<פורר עודד  -  ישראל ביתנו:>
אז תגיד חלופי. זה לא נוסף.

<שגית אפיק:>
אנחנו לא יודעים מה אתם תכניסו כי לפני רגע אמרתם לנו שזה יחול על הכול.

<גיא גולדמן:>
אני מסכים ל-חלופי.

<בניה חסידים:>
אנחנו מקבלים את זה שצריך להגיש דוחות מקוונים. בסוף השוק ילך לשם.

<גיא גולדמן:>
יש התנגדות לרשום חלופי במקום נוסף? אין בעיה.

<משה אשר:>
שגית, אם יירשם חלופי במקום נוסף, זה בסדר?

<שגית אפיק:>
לא. לפני רגע אמרתם לנו שזה מה שהולך להיות. הולך להיות אך  ורק מקוון. אם הנישום רוצה להתנדב, בואו נכתוב שאם הנישום בוחר להגיש בנוסף ידני, זאת תהיה זכותו.

אני שוב שואלת. אמרתם לנו שזה יחול על כל מסמך, טופס, דוח, אבל עכשיו גיא הסביר שבתקנות אולי תקבעו שזה יחול רק על חלק. אני רוצה להבין, אם לא הבנתי טוב את גיא.
<ספי זינגר:>
אני חושב שכן כדאי להוסיף את הנוסף. אם יהיה שלב שמישהו רוצה להגיש מקוון, שיגיש מקוון. אני מכיר את זה בפשיטת רגל  כשזה קורה.  מבחינת הציבור אתה בעצם מגביל את ההסמכה של השר להגיד לו שהוא חייב לבחור, או שרק מקוון או שרק ידני.

<שגית אפיק:>
אבל אתם אומרים שאתם רוצים שהכול יהיה מקוון. אם הוא לא יגיש מקוון, גם יהיו לו עיצומים כספיים וכולי.

<פורר עודד  -  ישראל ביתנו:>
אתם אומרים שאתם רוצים שהכול יהיה מקוון.

<משה אשר:>
יש עוד התנהלויות, לדוגמה טופס לסגירת תיק, לפתיחת תיק, בקשה להחזר מיוחדת. כאן רוצים לייצר גמישות.  בסופו של דבר גם זה יהיה. אני אומר שוב שנתחיל מהדוחות השנתיים שזה הדבר הכבד ואחרי כן נכניס לאט לאט את כל המסמכים ונאפשר. 

<שגית אפיק:>
בתקנות הראשונות שתביאו אלינו, מה יהיה כתוב? על איזה דוחות זה יחול?

<משה אשר:>
נתחיל מהדוחות השנתיים.

<שגית אפיק:>
זאת אומרת, בהתחלה זה לא יהיה על הכול. בהתחלה זה יהיה רק על הדוחות השנתיים.

<משה אשר:>
כן.

<שגית אפיק:>
על הצרופות שנשאלתם כאן?

<משה אשר:>
הכול. דוח שנתי זה כולל הכול, כולל הצרופות, כולל המסמכים.

<בניה חסידים:>
כשמגישים צרופות, יש הבדל לגבי מצב שהטופס הוא אלקטרוני, הופך להיות טופס אלקטרוני וישנם שדות מסוימים שצריך למלא אותם וגם כל הדוח עצמו מועבר בצורה אלקטרונית לבין אם יחיד צריך להגיש דוח ואת הנספחים שהוא צריך להגיש לדוח מסוים. למשל, יחיד שיש לו אחזקות בחבר בני אדם.

<משה אשר:>
גם זה טפסים אלקטרוניים.

<בניה חסידים:>
השאלה אם זה יהיה טופס ממולא או שתסרוק וזה כן הגיע טוב, לא הגיע קריא או כן הגיע קריא.

<משה אשר:>
ברוב המקרים אלה יהיו טפסים אלקטרוניים. בחלק מהמקרים זה יהיה צירוף. כלומר, דוח כספי יהיה צירוף. לאט לאט נמקם את מה שאפשר אבל בסוף הכול יהיה אלקטרוני.

<היו"ר משה גפני:>
משה, אתם רוצים את זה עכשיו על דוח שנתי? אז נכתוב דוח שנתי.

<משה אשר:>
על כל דוח. אנחנו רוצים לאט לאט להכניס עוד דוחות ועוד דוחות.

<פורר עודד  -  ישראל ביתנו:>
אולי תכתבו כל הדוחות ותכתבו הוראות מעבר לשנתיים, שלוש. תגידו תוך כמה זמן אתם תוכלו את כל הדוחות להפוך לאלקטרוניים.

<משה אשר:>
יש הרבה דברים. אנחנו מתחילים בדברים הגדולים ונוסיף לאט לאט. נפתח ונוסיף, נפתח ונוסיף.

<פורר עודד  -  ישראל ביתנו:>
בעיני זה יוצר אי ודאות מאוד גדולה. הדברים הגדולים הם ברורים. מי שסובל, אלה הם הקטנים.

<בניה חסידים:>
התשתית של הטפסים האלה מוכנה?

<היו"ר משה גפני:>
התשובה היא לא. לא ערוכים.

<בניה חסידים:>
אנחנו יודעים מהפרקטיקה שמגיעות כל מיני שאלות מנישומים, מסמנכ"לי כספים.

<היו"ר משה גפני:>
עוד לא ערוכים. 

<בניה חסידים:>
זה משהו שאולי באמצעות הוראות מעבר, אני מניח שזה יפחית לחץ ושאלות מהחוליות המרכזיות שמתקצרות דוחות במשרדי השומה.

<שגית אפיק:>
בואו נעשה הפוך. נקבע שהחובה היא – ונקבע את החובה בחוק – על כל הדוחות, מסמכים וטפסים ואתם רשאים להביא אלינו בתקנות חריגים. אז תביאו תקנות להוראת שעה שאתם לא רוצים עכשיו את המסמך איקס אלא אתם רוצים משהו אחר. כך יהיה מובן שזה רק דוח שנתי, אבל אנחנו בחוק ניתן את הכול כשאתם יכולים לקבוע את החריגים בתקנות.

<היו"ר משה גפני:>
אני לא אוהב את זה כך. 

<בניה חסידים:>
זה פתח להרבה מאוד דברים בעייתיים.

<היו"ר משה גפני:>
אני רוצה הפוך. אני רוצה שעכשיו מאשרים את מה שאפשר טכנית לעשות מבחינת הפרקטיקה של רשות המסים. אם רוצים להרחיב את זה, בעוד שנה מתברר שיכולים להוסיף עוד מסמכים, שיביאו בתקנות לוועדה.

<ליאת גרבר:>
זה בדיוק מה שהצענו.

<היו"ר משה גפני:>
איפה הצעתם?

<ליאת גרבר:>
הצענו סעיף הסמכה שאומר.

<היו"ר משה גפני:>
לא.

<ליאת גרבר:>
זה בדיוק זה כי אחרת אני חייבת חקיקה.

<היו"ר משה גפני:>
הוא אומר שעכשיו ניכנס ל-131ב(2) ונאמר שהדוח השנתי יוגש באופן מקוון. אם תרצו טפסים נוספים, תביאו תקנות באישור הוועדה כשלדעתי כבר עכשיו יש לכם את זה ב-131ב(2), אבל נכתוב את זה יותר ברור.

<ליאת גרבר:>
אין לנו הסמכה לטפסים אחרים.

<שגית אפיק:>
אנחנו נכתוב שאת יכולה גם טפסים אחרים להגיש באופן מקוון אבל תצטרכי להביא תקנות לוועדה הזאת.

<ליאת גרבר:>
איזה תקנות?

<שגית אפיק:>
על מה שאת רוצה להחיל. אתם כרגע אומרים שאתם לא ערוכים מעבר לדוח שנתי.

<ליאת גרבר:>
זה בעצם הסעיף שלנו באישור הוועדה.

<שגית אפיק:>
לדעתי אפשר לעשות את זה ב-131ב(2) ולא צריך את כל ההסמכה.

<שלומית ארליך:>
היום יש לך את זה רק לגבי דוחות שנתיים. אומר היושב ראש, בואי תגידי לנו עכשיו מה את ערוכה לעשות חוץ מדוחות שנתיים. יש לך עוד טפסים שאת יודעת שאת כבר ערוכה להם?

<היו"ר משה גפני:>
אם לא, אז תביאי את זה לוועדה כשאת מתארגנת נניח בעוד כמה חודשים. את מתארגנת לכך שאפשר לעשות את זה גם על דוחות או על ניירות אחרים, תביאי את זה לוועדה.

<ליאת גרבר:>
אין בעיה. אז נצטרך סעיף הסמכה.

<היו"ר משה גפני:>
הסמכה למה?

<ליאת גרבר:>
הסמכה לקבוע שדוחות אחרים  הם מקוונים כי כרגע ההסמכה היחידה שיש לי היא - - -

<ספי זינגר:>
אולי נביא עכשיו את התקנות לגבי הדוחות.

<שגית אפיק:>
יש לכם כבר תקנות?

<ספי זינגר:>
לא, על הדוחות השנתיים. אז הכול יהיה בתקנות ואז נביא את התקנות במקום שחלק יהיה בחקיקה וחלק בתקנות.

<שגית אפיק:>
אם יש לכם כבר תקנות, הכי נכון זה להכניס אותן עכשיו בחקיקה. אם כבר יש  לכם ואתם יודעים מה אתם הולכים לעשות, במקום הסמכה כללית שאנחנו לא יודעים מה יקרה.

<ליאת גרבר:>
יכול להיות שבעוד חודשיים נכניס עוד משהו.

<שגית אפיק:>
אז נוסיף.

<היו"ר משה גפני:>
בסדר. אין בעיה. ליאת, אין התנגדות בוועדה לעניין הזה. אם אתם בעוד חודשיים ערוכים לעוד משהו, אתם מביאים את זה לוועדה והוועדה מאשרת.

<ליאת גרבר:>
בסדר.

<משה אשר:>
ליאת, תשבי אחר כך עם שגית על הנוסח.

<היו"ר משה גפני:>
בסדר. אני מקבל את מה שאמר משה. אנחנו מבזבזים על זה זמן. אומר משה אשר, ואני מקבל את זה, שתשבי אתם, תנסחו את זה. הרעיון ברור לגמרי. אין כאן איזו התנגדות או משהו אבל צריך שהחקיקה תהיה נכונה. למה שאתם ערוכים, זה עכשיו, למה שאתם לא ערוכים, אתם תבואו ותגידו מה התקדם. 
<באסל גטאס (הרשימה המשותפת):>
שאלה מרכזית היא למה זה צריך להיות בחוק ההסדרים.

<היו"ר משה גפני:>
שאלה טובה מאוד. אחת השאלות הטובות שנשאלה בכנסת בעשרים השנים האחרונות. 

<באסל גטאס (הרשימה המשותפת):>
באמת, זה לא משהו ששייך לחוק ההסדרים.

<שגית אפיק:>
נכון.

<היו"ר משה גפני:>
שאלתי את זה.

<שגית אפיק:>
אגב, הלשכה המשפטית סברה שצריך לפצל את זה. זאת הייתה גם עמדתי.

<קריאה:>
כי זה נוח.

<באסל גטאס (הרשימה המשותפת):>
תשובה עניינית לחלוטין.

<שגית אפיק:>
בייחוד שהם רוצים לעשות את זה בתקנות שיגיעו בעתיד ולא עכשיו.

<ספי זינגר:>
זה חלק מתכנית כוללת.

<היו"ר משה גפני:>
אני לא הולך עכשיו לבזבז זמן ולפצל את זה עכשיו. אנחנו הולכים לאשר את זה בעזרת השם עם עוד כמה שינויים קטנים שנעשה תכף. 

<ליאת גרבר:>
(3) על אף האמור בסעיף קטן (ב), רשאי שר האוצר לקבוע סוגי חייבים בדיווח שיהיו פטורים מחובת הגשה באופן מקוון.

<שגית אפיק:>
הם יהיו שונים מסוגי החייבים היום שפטורים?

<ליאת גרבר:>
לגבי הדוח השנתי, קודם כל התקנות כבר קיימות ואנחנו התחייבנו וזה ימשיך להיות. ככל שיהיו דוחות נוספים ויחשבו שיש אוכלוסייה נוספת שצריכה - - -

<שגית אפיק:>
הכול יהיה בתקנות.

<ליאת גרבר:>
כן.

<היו"ר משה גפני:>
צריך שיהיה כתוב בנוסף לאלה שקיימים כבר היום. לא שהוא יוכל להוריד.

<שגית אפיק:>
אתה רוצה באישור ועדת הכספים?

<משה אשר:>
הכול באישור ועדת הכספים.

<צבי פרידמן:>
עדיף שיהיה בוועדת הכספים.

<היו"ר משה גפני:>
בסדר. פתאום יבוא שר אוצר בעתיד – לא היום, לא שר האוצר של היום – או שר אוצר  בעבר ויגיד שגם אלה עם השמונים אלף צריכים להגיש דוח מקוון.

<ליאת גרבר:>
זה ממילא יצטרך להגיע לוועדה.

<באסל גטאס (הרשימה המשותפת):>
אבל אז הרב גפני לא יהיה.

<היו"ר משה גפני:>
צריך להיות מנוסח כך שזה רק על הנוספים. בסדר. הלאה.

<ליאת גרבר:>
(4) המנהל רשאי לקבוע כללים לגבי הגשה באופן מקוון, בעניינים אלה:
(1) הליכי הזיהוי לצורך ההגשה.
(2) אופן ההגשה.
(3) הארכת מועד ההגשה.
(4) הטפסים והמסרים האלקטרוניים שיש להשתמש בהם לצורך ההגשה.
למעשה כאן מדובר בכללים שהם יותר טכניים והם מדברים על אופן ההגשה, איך זה נעשה וכולי.

<שלומית ארליך:>
בואי נעבור דבר-דבר. הליכי הזיהוי, למה הכוונה?

<ליאת גרבר:>
הליכי זיהוי, זה פשוט לוודא שמי שמגיש את הטופס זה אכן האדם שהוא הנישום ולא מישהו אחר.

<שלומית ארליך:>
אופן ההגשה?

<ליאת גרבר:>
אופן ההגשה, באמצעות למשל אתר האינטרנט, באמצעות מערכת מייצגים.

<שלומית ארליך:>
הטפסים והמסרים האלקטרוניים שיש להשתמש בהם לצורך הגשה?

<ליאת גרבר:>
שוב, באיזה טופס.

<היו"ר משה גפני:>
אני פניתי אליך אדוני מנהל רשות המסים. העיצומים על מי שלא מגיש מקוון. זה די הרבה כסף.

<משה אשר:>
אנחנו נוריד אותם.

<שגית אפיק:>
יש לכם הסכמה שתורידו אותם לחצי. מה קורה עם זה? היושב ראש שולח לך כל הזמן מכתבים.

<היו"ר משה גפני:>
אגב, יש לי בקשה.

<משה אשר:>
אתה מתפרץ לדלת פתוחה. ברשותכם, אנחנו נסיים את הדבר הזה ונביא גם את הבשורה הזאת.

<שגית אפיק:>
בכמה אתם רוצים להפחית?

<משה אשר:>
דיברנו על 600 שקלים. מ-1,700 ומ-1,100 ל-600 שקלים.
<שגית אפיק:>
זה יהיה גם על הדוחות המקוונים?

<היו"ר משה גפני:>
מ-1,100 ל-600 שקלים, זה לא חמישים אחוזים.

<משה אשר:>
כן, אבל יש גם 1,800.

<היו"ר משה גפני:>
תורידו את זה לפחות בחצי. זה נראה לא פרופורציונאלי. אני פניתי אליך כמה פעמים.

<משה אשר:>
מי שזוכר, בשעתו, לפני שנתיים בערך באנו עם הסכום הזה והוועדה לא הספיקה לדון בזה ואיכשהו התגלגלנו. 

<היו"ר משה גפני:>
מתי?

<משה אשר:>
בחוק ההסדרים.

<רחל עזריה (כולנו):>
זה פשוט חצי אבל יש הצמדה לשכר ממוצע.

<היו"ר משה גפני:>
אז תעבירו את זה לניסן.

<שגית אפיק:>
קשרתם את זה במשהו אחר.

<היו"ר משה גפני:>
צריך להביא את זה לכאן לאישור?

<שגית אפיק:>
אלה עיצומים שיחולו גם על הדוחות המקוונים. זאת חקיקה, בוודאי. אפשר לתקן את החקיקה. אם יש הסכמה להוריד הכול ל-500, אז אפשר.

<היו"ר משה גפני:>
בוא נוריד את זה.

<משה אשר:>
בשעתו כבר דיברנו על זה. זה היה לפני כן. לצערנו זה לא עבר.

<היו"ר משה גפני:>
השתנתה הקדנציה. ליושב ראש הקודם יש מעלות גדולות וחסרונות קטנים. לי יש מעלות קטנות וחסרונות גדולים. דבר אחד אני יכול לעשות מהר. אם אתה מסכים, אנחנו כאן בחוק נוסיף את הפחתת העיצומים.  תגיד כמה – נכתוב. אתה לא חייב על הרגע.

<משה אשר:>
אני מבין. 

<היו"ר משה גפני:>
בפעם הקודמת רצית והעניין לא התאפשר.  זה היה לאט לאט, היה כאן שעון חול. אני מוכן לעשות את זה מיד. נמלא אחר רצונך.

<משה אשר:>
נסיים את הדברים שיש לנו על סדר היום ונוריד.

<שגית אפיק:>
יש לכם עמדה בעניין הזה? הייתם מאוד פעילים בעניין העיצומים.

<היו"ר משה גפני:>
בקדנציה הקודמת הוא הביא הפחתה בחמישים אחוזים.

<משה אשר:>
לא בחמישים אחוזים.  ב-600 שקלים. 

<היו"ר משה גפני:>
מה שאתה מסכים, אני לא מתווכח אתך. מה שהסכמת, נוסיף כאן. תגיד מה וזהו.

<משה אשר:>
היושב ראש, נגמור את סדר היום ונשים את זה. נוסיף את זה כפי שאתה מציע.

<היו"ר משה גפני:>
תהיי במתח. הוא הולך להגיד לך סכומים ותוסיפי את זה בחוק.

<ליאת גרבר:>
(5) על אף האמור בסעיף 2(א) לחוק חתימה אלקטרונית, יראו דוח, מסמך או טופס, אשר הוגשו באופן מקוון בהתאם לכללים שקבע המנהל לפי סעיף זה, כאילו נחתמו.
למעשה חוק חתימה אלקטרונית היום  קובע שכל דוח שצריך לחתום עליו, בעצם חייב להיות מוגש באמצעות חתימה מאושרת. היום זה משהו שמאוד מאוד קשה לעשות אותו. למעשה אנחנו מציעים שהדוחות הללו שיוגשו באופן שקבע המנהל, יראו אותם כאילו הם נחתמו על אף האמור בחוק חתימה אלקטרונית.

<שלומית ארליך:>
אתם  כאן בעצם קצת מתגברים על ההוראה.

<משה אשר:>
אנחנו מקלים על הבירוקרטיה שקיימת בתוך חוק חתימה אלקטרונית מאושרת.

<שלומית ארליך:>
אבל המשמעות היא שאתם גם לא תזכו ליהנות ממה שחוק חתימה אלקטרונית - - -

<משה אשר:>
מבחינתנו זה ייחשב כמוגש.

<ספי זינגר:>
היא צודקת. זה לא ייהנה בעיקר מסעיף 6 של חוק חתימה אלקטרונית וזה בעצם מעין ניהול סיכונים שרשות המסים לוקחת על עצמה.

<משה אשר:>
אבל מבחינתנו זה ייחשב כמוגש.

<ליאת גרבר:>
(6) דוח, מסמך או טופס אשר הייתה חובה להגישם באופן מקוון ולא הוגשו בדרך זו, יראו אותם כאילו לא הוגשו".

<שלומית ארליך:>
זה סעיף שדיברנו עליו שקיים גם היום בדוח השנתי.

אנחנו עוברים לפסקה (6) בעמוד 1607.

<ליאת גרבר:>

(6)
בסעיף 132(ב) בפסקה (1א), אחרי "יחיד" יבוא "או חבר בני אדם".

זה סעיף שבעצם מאפשר הארכה של הגשת הדוח השנתי, במקום 30 באפריל, ב-31 במאי לגבי יחיד שהיום חייב בהגשת דוח מקוון. אנחנו בעצם עושים את אותה התאמה לגבי חבר בני אדם שעכשיו מחילים עליו את החובה להגיש את הדוח המקוון.

<שלומית ארליך:>
הוא יגיש ב-31 במאי במקום ב-30 באפריל.

<ליאת גרבר:>
כן.

<משה אשר:>
אני רוצה לומר שבדרך כלל יש לרואה חשבון וליועצי מס הסדרי אורכות והם למעשה פורסים את ההגשה שהיא מעבר למועדים הקבועים בחוק.

<שלומית ארליך:>
אבל זה לא יהיה  לפני ה-31 במאי.

אנחנו עוברים לפסקה (10) בעמוד 1608.

<ליאת גרבר:>
(10)
בסעיף 166(ב), המלים "כפי שיורה המנהל" – יימחקו, ובמקום הסיפה החל במלים "בצירוף הצהרה" יבוא "בהתאם להוראות המנהל שנקבעו לפי סעיף 131ד(ד) (להלן – דוח מעביד מקוון ודוח מנכה מקוון, לפי העניין) והוראות סעיף 131ד(ה) ו-(ו) יחולו".

גם סעיף  166(ב) עוסק בדוח שמוגש היום באופן מקוון, זה דוח מעביד מקוון ודוח  מנכה מקוון,  ואת האופן שבו הם יוגשו, שוב, אנחנו מתאימים לסעיף ההסמכה החדש.  כשייקבעו הכללים החדשים של איך מגישים את הדוחות המקוונים, הם יחולו על כל הדוחות המקוונים שקיימים כבר היום כדי שתהיה התאמה בין כל הדוחות.

<שלומית ארליך:>
פסקה (13).

הסעיפים עליהם דילגנו, הם נושאים אחרים.

<שגית אפיק:>
זאת שומה חלקית שעוד מעט יהיה דיון על כך אבל זה נושא אחר.

<ליאת גרבר:>
(13)
בסעיף 195ב(א)(1), במקום "יחיד" יבוא "מי".

סעיף 159ב הוא סעיף שמחיל את העיצום הכספי על אי הגשת דוח מקוון. כיום הוא מוחל רק על יחידים ובעצם בזה שאנחנו מוסיפים את החברות, אנחנו מחילים עליהם את העיצום הכספי בגין אי הגשת דוח מקוון.

<שלומית ארליך:>
אתם רוצים להתייחס עכשיו לעיצומים הכספיים והסכומים שלהם?

<משה אשר:>
כן.

<שגית אפיק:>
תגידו מה הסכום.

<ליאת גרבר:>
יש לנו כאן כמה תיקונים.

<שלומית ארליך:>
תגידו אותם.

<שגית אפיק:>
יש לכם תיקונים נוספים שאתם רוצים לעשות בעיצומים הכספיים?

<ליאת גרבר:>
היום יש שני סעיפי קנס, קנס ועיצום כספי. יש קנס בסעיף 188 שחל על דוחות רגילים ויש עיצום בסעיף 195ב שחל על דוחות מקוונים. אנחנו רוצים לעשות התאמה בין הסעיפים.

<שגית אפיק:>
למה היה גם קנס וגם עיצום כספי?

<ליאת גרבר:>
הקנס היום הוא 380 שקלים. זה קנס על אי הגשת דוח רגיל, לא מקוון.

<שגית אפיק:>
אתם רוצים להעלות אותו?

<משה אשר:>
זה יעלה ל-600 והאחרים ירדו ל-600. אנחנו מיישרים את הקו.

<שגית אפיק:>
המסכנים שלא יכולים להגיש דוח מקוון.

<משה אשר:>
לא. אנחנו אומרים שמי שלא מגיש דוח שנתי, לא חשוב מאיזה סכום, בין אם זה ידני ובין אם זה מקוון, צריך להיות באותה קטגוריה. נכון שבעבר לדוח המקוון היה קנס מאוד גדול בסביבות 1,700 שקלים לחודש, ואנחנו מורידים אותו ל-600 שקלים, אבל מיישרים את הקו כי מבחינתנו הגשת דוח היא הגשת דוח.

<מיקי לוי (יש עתיד):>
סיכמנו את העניין הזה כי הם באו בטענות קשות, משה, לגבי העיצומים הכספיים.

<משה אשר:>
נכון. אז אנחנו מיישרים את הקו.

<היו"ר משה גפני:>
אתם רוצים לחכות למחר? גם מחר אתם כאן.

<משה אשר:>
לא.

<היו"ר משה גפני:>
בסדר, אבל אני לא מסכים להעלות עיצומים מ-300 ל-600.

<ליאת גרבר:>
אלה לא עיצומים. זה קנס אחר שהוא על דוח אחר.

<משה אשר:>
אני אסביר.

<היו"ר משה גפני:>
אני רוצה להיות איש טוב. למה אתם  הופכים אותי לאיש רע? אני רציתי להוריד את הקנסות ובסוף אני יוצא עם העלאת הקנסות? אנשים מסכנים, היום אין להם הרבה כסף.

<משה אשר:>
אתה רוצה להעלות את הקנסות מחר? אם מיישרים את הקו, מיישרים את הקו.

<היו"ר משה גפני:>
מה זה מיישרים את הקו? קודם היה 300 שקלים.

<פורר עודד  -  ישראל ביתנו:>
הקו הזה לא ניתן לנו כתורה מסיני.

<מיקי לוי (יש עתיד):>
בכמה אתה מוריד את העיצומים?

<משה אשר:>
מ-1,700 שקלים לחודש או מ-1,150 שקלים. תלוי איזה סוג של דוח. מורידים את זה ל-600.

<פורר עודד  -  ישראל ביתנו:>
אפשר ליישר את הקו על ה-300.

<שגית אפיק:>
את ה-380 שקלים הם רוצים להעלות ל-600. הם יכולים להטיל את זה יום אחרי יום.

<היו"ר משה גפני:>
משה, אני לא רוצה שאנשים לא יגישו דוחות. לפי מיטב שיפוטי, אני גם חשבתי את זה קודם וגם כתבתי לך את זה, אני חושב שבסכומים כאלה, זה לא פרופורציונלי וצריך להוריד את זה. כדי ליישר קו, אנחנו גם נעלה את מי שעד היום היה 300 או 380, נעלה אותו ל-600? אני לא מסכים לזה. מי שהיה יותר, נוריד.

<מיקי לוי (יש עתיד):>
אולי נעשה מדורג? בפעם השנייה.

<משה אשר:>
לא, זה מסובך.

<היו"ר משה גפני:>
אל תעלו. תורידו. זה לא פרופורציונלי.

<בניה חסידים:>
גם דינו של מי שיש לו הכנסה חייבת של מאה אלף שקלים בשנה, לא יכול להיות כדינו של עסק שמגלגל מיליוני שקלים. 

<משה אשר:>
יכול  להיות שהעסק של המיליונים מפסיד. לא משנה. מבחינתנו זה אותו הדבר.

<ליאת גרבר:>
ההפחתה היא מאוד משמעותית.

<היו"ר משה גפני:>
מה זה משמעותית? הוא צריך לשלם.

<מיקי לוי (יש עתיד):>
אלה שיש להם מחזור של מיליון, אני רוצה לדחוף להם.

<משה אשר:>
תיווצר כאן אפליה.

<היו"ר משה גפני:>
אתה לא יכול להעלות. 

<מיקי לוי (יש עתיד):>
380 שקלים לא מהווים שוט. אני בדעת רשות המסים בעניין הזה, של 600 שקלים.

<בניה חסידים:>
העסקים הגדולים מיוצגים על ידי משרדים מסודרים והם מגישים דוחות בזמן ואתם אין בעיות. הבעיה היא יותר עם הקטנים.

<זאב פורת:>
מדובר על אותו מחדל בדיוק, כלומר, על אותו מעשה.

<מיקי לוי (יש עתיד):>
אותה עבירה.

<זאב פורת:>
הפער הוא בתווך.  תווך מיקומי. יש עיצום כספי והגשה ידנית, זה קנס. הרי על אותו מחדל בדיוק, על פיגור בהגשה של חודש של דוח, מה זה משנה כרגע הפיגור של החודש אם הוא היה בהגשת הדוח הידני? הפער בכסף הוא רק פונקציה של האמצעי דרכו דיווחת.

<היו"ר משה גפני:>
זאב, שכנעת אותי. כולם יהיו 500.

<זאב פורת:>
אני זה שהמלצתי להוריד מ-1,700 ל-600.

<היו"ר משה גפני:>
בסדר, ואני מוריד עוד מאה. 500. 500 פעם ראשונה.

<משה אשר:>
600. 

<באסל גטאס (הרשימה המשותפת):>
זה על חודש איחור.

<משה אשר:>
כל חודש איחור. כן. אנחנו אומרים 600.

<היו"ר משה גפני:>
ואני אומר 500.

<משה אשר:>
אתה אומר 500.

<היו"ר משה גפני:>
אתם אף פעם לא שומעים בקולי. לפחות עכשיו כן.

<מיקי לוי (יש עתיד):>
עזבו, על הרצידביסטים ממילא הוא יטיל כל חודש.

<משה אשר:>
בסדר. אם אפשר לשמח יהודי.

<היו"ר משה גפני:>
בסדר. 500 שקלים.

<משה אשר:>
עכשיו באמת הבאת בשורה. אפילו יותר טוב מחוק ההסדרים הקודם.

<פורר עודד  -  ישראל ביתנו:>
צריך לזכור שהדוחות המקוונים לחלק מהעסקים הקטנים יעלו יותר כסף. גם את זה צריך לזכור.

<באסל גטאס (הרשימה המשותפת):>
רואה החשבון יגבה מהם יותר?

<פורר עודד  -  ישראל ביתנו:>
רואה החשבון צריך לסרוק את הקבלות ואת החשבוניות של האינסטלטור.

<באסל גטאס (הרשימה המשותפת):>
הוא אומר שלא צריך להגיש את החשבוניות.

<מיקי לוי (יש עתיד):>
את החשבוניות אתה לא סורק. אתה סורק את הסכום הכללי.

<היו"ר משה גפני:>
אני מבקש להביא את הנוסח אלינו. מחר נשלים את ההקראה. לא נשאר לנו הרבה.

<ליאת גרבר:>
רצינו לעשות את התיקון הנוסף בעניין הריבית, למחוק שם תוספת פיגורים ולהתאים את הריבית לפקודה במקום ריבית לפי חוק פסיקת ריבית והצמדה. אני מציעה שנביא גם את זה.

<היו"ר משה גפני:>
בסדר.

<שגית אפיק:>
מה המטרה של זה?

<היו"ר משה גפני:>
זאת הגדלה או הקטנה?

<זאב פורת:>
זה למעשה הקטנה, אם אתה שואל. יש שתי מערכות. בעיקרון הרציונל הוא לא הקטנה או הגדלה אלא ששם עובד על מערכת של ריבית והצמדה אחת ואלה לא שתי מערכות שונות.

<היו"ר משה גפני:>
בסדר. תביאו את זה מחר. ליאת, תביאו את זה מחר. נמשיך מחר את ההקראה ונסיים אותה. את הרוב כבר הקראנו.

<צבי פרידמן:>
אם אנחנו עוסקים בנושא ריביות, היום הריבית למס הכנסה היא הצמדה פלוס ארבעה אחוזים.

<משה אשר:>
זה דיון אחר. אל תיקח אותנו לשם.

<צבי פרידמן:>
זה אולי הדיון הכי חשוב בחוק ההסדרים.

<משה אשר:>
יכול להיות.

<מיקי לוי (יש עתיד):>
כשהוא מקבל החזרים, זאת תכנית החיסכון הכי טובה וזה בסדר.

<צבי פרידמן:>
גם זה לא בסדר. מתי יוגש התיקון לחוק של ארבעה אחוזים ריבית עם הצמדה? זאת ריבית מטורפת.

<היו"ר משה גפני:>
אני לא ממשיך את הדיון הזה. אנחנו עוברים לסעיף הבא אבל לפני כן אני רוצה להגיד. ליאת, אני מבקש שתביאי נוסח. אני לא מתחייב לקבל את כל מה שאתם מנסחים. אני לא יודע בריבית. תביאי את זה ונראה אם אפשר.

<שגית אפיק:>
זה עבר בוועדת שרים לחקיקה?  סתם, מעניין אותי לדעת.

<היו"ר משה גפני:>
אני רואה שאת מתעניינת בממשלה. 

<שגית אפיק:>
ב-2013-2014 זה היה בוועדת שרים לענייני חקיקה. 

<מיקי לוי (יש עתיד):>
ועדת שרים לחקיקה לא מתעסקת עם ריבית. יושבים שם רואי חשבון?

<שגית אפיק:>
לא, זה היה במסגרת הצעת חוק ההסדרים ב-2013-2014. לא סתם שאלתי את השאלה הזאת. כשהממשלה רוצה להביא הצעת חוק, היא צריכה לעבור ועדת שרים לענייני חקיקה. כל עניין עובר שם. הם מבקשים עכשיו תיקון שלא היה בפני ועדת שרים לחקיקה בקדנציה הזאת.
<מיקי לוי (יש עתיד):>
הקדנציה הקודמת לא הייתה פשוטה. האמיני לי.

<היו"ר משה גפני:>
אנחנו עוברים לסעיף הבא.

<שגית אפיק:>
תביאי לי את הנוסח,  נעבור עליו ונחזור לזה מחר. אם נראה שאנחנו יכולים עד מחר להכין את זה וללמוד את זה, נדון בזה מחר.

הם רוצים לקבוע חובת דיווח מקוון גם לעניין מיסוי מקרקעין. אני לא יודעת לעבוד כך כשבאמצע הישיבה זה נולד.

<פורר עודד  -  ישראל ביתנו:>
רוצים להבין מתי תהיה התחולה של הגשה של מקוון במיסוי מקרקעין.

<ליאת גרבר:>
היום יש סעיף הסמכה במיסוי מקרקעין שהוא שונה מסעיף ההסמכה שניסחנו ואנחנו חושבים שנכון שיהיה סעיף זהה בכל החוקים.

<היו"ר משה גפני:>
אני לא מתחייב על שום דבר. תביאי נוסח, נעבור עליו. אם זה יהיה פשוט, יהיה פשוט, ואם זה לא יהיה פשוט, זה יהיה בחוק ההסדרים הבא או שתביאו את זה בעוד שבועיים-שלושה, אחרי שייגמר התקציב, תביאו חוק ונדון עליו בכובד ראש, או שנעביר לניסן.

תודה רבה.

<הישיבה ננעלה בשעה 17:55.>

